Line Barfod (EL), 2009-03-27:
Det er til gavn for borgere at have retten til at kæmpe for lige vilkår.
Det er det, EF-Domstolen har underkendt, fordi den sætter hensynet til, at firmaer kan konkurrere på lavere løn og dårligere arbejdsvilkår, højere, end at man har retten til at kæmpe for lige vilkår.
Det mener jeg er et kæmpe problem og et udslag af, at den konstruktion, man har lavet i EU, bygger på hensynet til, at virksomheder skal kunne tjene penge, i stedet for at bygge på hensynet til mennesker.
Det er derfor, jeg mener, der er brug for at opbygge et nyt europæisk samarbejde, som har hensynet til mennesker som det grundlæggende, hensynet til, at mennesker skal kunne sikres ordentlige vilkår, i stedet for at det er hensynet til, at firmaer skal kunne tjene penge på at konkurrere på dårligere vilkår.
Jeg synes jo, det er lidt underligt, at beskæftigelsesministeren ikke går op, så man har mulighed for at få en debat med ministeren, og jeg synes, det endnu en gang understreger, at vi har behov for at se på debatreglerne i Folketinget, så man faktisk har muligheden for en reel debat med ministre under forespørgselsdebatter, frem for at en række ministre bare vælger ikke at tage del i debatten.
Hvad angår debatten, synes jeg jo, at det er bemærkelsesværdigt, at der er så stor forskel på, hvordan man opfatter situationen.
Der er hr. Jens Vibjerg og til dels også hr. Knud Kristensen, som siger, at alt går godt; der er nogle få plattenslagere, men ellers er billedet, at det hele går rigtig godt, at alt det er rosenrødt.
Og så er der Socialdemokrater, SF og, sådan forstod jeg det, også Radikale, som godt kan se, at der er nogle problemer, men som altså er mere optaget af at bevare en forligskreds end faktisk at prøve at få rejst de forslag, som fagbevægelsen kommer med, og sikre, at vi i fællesskab kan få dem gennemført, når vi får et nyt flertal.
Så er det jo helt specielt at høre Dansk Folkeparti, som siger en hel masse om, at de mener, at der er et problem, siger en masse om, hvad de synes man skulle have gjort, men som så samtidig siger, at de ikke vil stemme for de tiltag, fagbevægelsen peger på, og som rent faktisk vil kunne give de værktøjer, der skal til for at gøre noget ved problemet og for at sikre lige vilkår.
Det er meget nemt at have det hele i ord.
Det ville være rart, hvis Dansk Folkeparti også levede op til, hvad de siger, og også stemte for de forslag, der faktisk kan ændre på forholdene.
Mange har i debatten også diskuteret EU.
Det er jo et stort problem, at EF-Domstolen har afsagt en række domme, der gør livet meget svært for fagbevægelsen, ikke kun i Danmark, men også i resten af Europa, når man ønsker at kæmpe for lige vilkår, og når man ønsker at sikre, at der ikke er social dumping.
Derfor er det også glædeligt at se, at den europæiske fagbevægelse går sammen om at lave en stor aktionsdag den 15. maj, hvor man overalt kæmper for at sikre, at vi får retten til konflikt, at fagbevægelsen får retten til at strejke og konflikte, når der bliver lavet social dumping.
Det håber jeg at mange vil bakke op om.
Jeg synes, det er beskæmmende, at man her har gennemført en lov om, at vi i Danmark skal have A- og B-overenskomster.
Der er blevet sagt mange fine ord om, hvor godt det ville gå, men realiteten er jo, at det endnu ikke er lykkedes at indgå en B-overenskomst, fordi det, arbejdsgiverne vil, er at presse lønnen ganske drastisk ned.
Det er altså ikke lige det, der er behov for, hvis vi skal modvirke social dumping.
Så er der tværtimod brug for at sikre, at der er lige vilkår.
Så synes jeg også, det er værd at notere sig, at når vi diskuterer på andre områder, f.eks. diskuterer de skyderier, der er i øjeblikket, så hører man stort set ikke andet fra regeringen end hårdere straf.
Det eneste værktøj, man kan komme på, er hårdere straf.
Når vi diskuterer et område, hvor man faktisk fra undersøgelser ved, at hårdere straf kan virke, diskuterer et område, hvor vi ved, at folk sidder og laver kolde økonomiske overvejelser om, hvad der kan betale sig, så er hårdere straf lige pludselig ikke et værktøj, som regeringen er interesseret i.
Det har længe undret mig, at man ikke vil sikre, at der er en ordentlig bødestraf for virksomheder, der ikke lader sig registrere, og jeg har i mange, mange år haft svært ved at forstå, hvorfor virksomhedsejere, der groft overtræder arbejdsmiljøreglerne, og som nogle gange er skyld i, at deres arbejdere dør, kan blive ved med at drive virksomhed.
På andre områder går man jo ind og indfører regler, så man kan fratage folk retten til at drive virksomhed.
Bl.a. i forhold til svinetransporter har man ment, at hvis en person udsætter svin for uværdige forhold, skal vedkommende kunne fratages retten til at drive virksomhed.
Jeg synes, det er på tide, vi ser på, om det samme ikke burde gøre sig gældende, hvis det er virksomhedsejere, der udsætter mennesker for uværdige forhold, og det håber jeg vi kan få indført på et tidspunkt.